b"\n_START_ARTICLE_\nL'Onze de Setembre de 1714\n_START_SECTION_\nDescripci\xc3\xb3\n_START_PARAGRAPH_\nEn el quadre s'interpreta el moment que el conseller en cap de Barcelona Rafael Casanova cau ferit de bala a la cuixa durant el setge de Barcelona en defensa del baluard de Portal Nou de la ciutat, enarborant la bandera de Santa Eul\xc3\xa0lia. Al voltant de l'estendard es poden veure membres de la Coronela (la mil\xc3\xadcia urbana de Barcelona) i soldats professionals que combaten contra les tropes borb\xc3\xb2niques. Acompanyant Casanova hi ha Joan de Lanuza i d'Oms (comte de Plas\xc3\xa8ncia i protector del bra\xc3\xa7 militar catal\xc3\xa0) i Josep Bellver i Balaguer (comandant de la pla\xc3\xa7a per ordre del Consell de Cent)._NEWLINE_En el paisatge que es veu al fons de l'obra es distingeixen alguns edificis de la Barcelona de l'\xc3\xa8poca com, per exemple, els campanars de Sant Pere de les Puel\xc2\xb7les, Santa Caterina, Santa Maria del Mar i Santa Maria del Pi, des de la perspectiva del baluard de Sant Pere._NEWLINE_La iconografia d'aquesta pintura d'Estruch est\xc3\xa0 inspirada en el monument a Rafael Casanova, escultura creada per l'artista Rossend Nobas a finals del segle XIX, i el relat hist\xc3\xb2ric es basa en el llibre\xc2\xa0Fin de la naci\xc3\xb3n catalana\xc2\xa0de Salvador Sanpere (1905) que, al seu torn, es basa en les\xc2\xa0Narraciones hist\xc3\xb3ricas de Francesc de Castellv\xc3\xad i Obando sobre la Guerra de Successi\xc3\xb3 Espanyola."